153812 ΕΞ 2021/2.12.2021
Καθορισμός επιχορήγησης των πληγέντων από τον σεισμό της 3ης Μαρτίου 2021 σε περιοχές της Περιφερειακής Ενότητας Λάρισας της Περιφέρειας Θεσσαλίας
Αριθμ. 153812  ΕΞ 2021
(ΦΕΚ Β' 5698/07-12-2021)
Ο ΥΠΟΥΡΓΟΣ ΟΙΚΟΝΟΜΙΚΩΝ
Έχοντας υπόψη:
1. Τον ν. 4797/2021 «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση και λοιπές επείγουσες διατάξεις» (Α'66) και ιδίως του άρθρου 4, των παρ. 5 και 7 του άρθρου 7, της παρ. 1 του άρθρου 22 και της παρ. 3 του άρθρου 24.
2. Το Κεφάλαιο ΙΑ «Ψηφιακή Διαφάνεια - Πρόγραμμα Διαύγεια» του ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) Ηλεκτρονικές Επικοινωνίες (Ενσωμάτωση στο Ελληνικό Δίκαιο της Οδηγίας (ΕΕ) 2018/1972) και άλλες διατάξεις» (Α'184) και τον ν. 3469/2006 «Εθνικό Τυπογραφείο, Εφημερίς της Κυβερνήσεως και λοιπές διατάξεις» (Α'131).
3. Το άρθρο 13 του ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης» (Α'133).
4. Τον ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ ΕΕ) - δημόσιο λογιστικό και άλλες διατάξεις» (A' 143).
5. Τον ν. 3852/2010 «Νέα Αρχιτεκτονική της Αυτοδιοίκησης και της Αποκεντρωμένης Διοίκησης -Πρόγραμμα Καλλικράτης» (Α' 87) και ιδίως του άρθρου 160.
6. Το άρθρο 10 του ν. 2576/1998 «Βελτίωση των διαδικασιών για την ανάθεση της κατασκευής των δημοσίων έργων και άλλες διατάξεις» (A' 25), όπως τροποποιήθηκε με το άρθρο 84 του ν. 4313/2014 (Α' 261).
7. Το π.δ. 83/2019 «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (A' 121).
8. Το π.δ. 142/2017 «Οργανισμός του Υπουργείου Οικονομικών» (A'181).
9. Το άρθρο 5 του π.δ. 80/2016 «Ανάληψη υποχρεώσεων από τους Διατάκτες» (A' 145).
10. Το άρθρο 90 του Κώδικα νομοθεσίας για την Κυβέρνηση και τα κυβερνητικά όργανα» (π.δ. 63/2005, Α'98), σε συνδυασμό με την παρ. 22 του άρθρου 119 του ν. 4622/2019 (Α'133).
11. Την υπό στοιχεία 74617 ΕΞ 2021/23-6-2021 (ΑΔΑ:68ΦΓΗ-ΧΟΨ) απόφαση του Υπουργού και του Υφυπουργού Οικονομικών «Ρύθμιση ειδικότερων θεμάτων επί των διαδικασιών επιχορήγησης επιχειρήσεων για θεομηνίες του ν. 4797/2021 (Α' 66)» (Β' 2670).
12. Την υπ' αρ. 91406/13.08.2021 απόφαση του Υφυπουργού Ανάπτυξης και Επενδύσεων (ΑΔΑ: 6ΑΙΕ46ΜΤΛΡ-ΑΤ9).
13. Την υπό στοιχεία Δ.Α.Ε.Φ.Κ.-Κ.Ε./6350/Α325/ 11-03-2021 κοινή απόφαση των Υπουργών Εσωτερικών -Ανάπτυξης και Επενδύσεων - Οικονομικών - Υποδομών και Μεταφορών «Οριοθέτηση περιοχών και χορήγηση στεγαστικής συνδρομής για την αποκατάσταση των ζημιών σε κτίρια από τον σεισμό της 3ης Μαρτίου 2021, σε περιοχές των Περιφερειακών Ενοτήτων Λάρισας και Τρικάλων της Περιφέρειας Θεσσαλίας» (Β '964, διόρθωση σφάλματος Β' 1432).
14. Την υπό στοιχεία ΔΑΕΦΚ-ΚΕ/9028/Α325/17-5-2021 κοινή απόφαση των Υπουργών Εσωτερικών -Ανάπτυξης και Επενδύσεων - Οικονομικών - Υποδομών και Μεταφορών «Συμπληρωματική οριοθέτηση περιοχών και χορήγηση στεγαστικής συνδρομής για την αποκατάσταση των ζημιών σε κτίρια από τον σεισμό της 3ης Μαρτίου 2021, σε περιοχές της Περιφερειακής Ενότητας Πιερίας της Περιφέρειας Κεντρικής Μακεδονίας, των Περιφερειακών Ενοτήτων Γρεβενών και Κοζάνης της Περιφέρειας Δυτικής Μακεδονίας, των Περιφερειακών Ενοτήτων Καρδίτσας, Λάρισας και Τρικάλων της Περιφέρειας Θεσσαλίας και της Περιφερειακής Ενότητας Φθιώτιδας της Περιφέρειας Στερεάς Ελλάδας και τροποποίηση της υπό στοιχεία ΔΑΕΦΚ-ΚΕ/6350/Α325/11-3-2021 (Β' 964, διόρθωση σφάλματος Β'1432) κοινής απόφασης των Υπουργών Οικονομικών, Ανάπτυξης και Επενδύσεων και Υποδομών και Μεταφορών» (Β' 2094).
15. α) Την παρ. 2β του άρθρου 107 της Συνθήκης για τη λειτουργία της Ευρωπαϊκής Ένωσης (επίσημη εφημερίδα της Ευρωπαϊκής Ένωσης C326/26-10-2012) σύμφωνα με την οποία «Συμβιβάζονται με την εσωτερική αγορά οι ενισχύσεις για την επανόρθωση ζημιών που προκαλούνται από θεομηνίες ή άλλα έκτακτα γεγονότα».
β)	Τον Κανονισμό (ΕΕ) 651/2014 της Επιτροπής της 17ης Ιουνίου 2014 για την κήρυξη ορισμένων κατηγοριών ενισχύσεων ως συμβατών με την εσωτερική αγορά, κατ' εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (ΕΕ L 187 /26-6-2014 σ. 1), και ιδίως τα άρθρα 7, 9, 11, 12 και 50 αυτού.
γ)	Τον Κανονισμό (ΕΕ) 702/2014 της Επιτροπής της 25ης Ιουνίου 2014 για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά, κατ' εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (ΕΕ L 193/ 1-7-2014 σ. 1), και ιδίως τα άρθρα 7, 9, 12, 13 και 30 αυτού.
δ)	Τον ορισμό της «Επιχείρησης» σύμφωνα με το άρθρο 1 του Παραρτήματος Ι του Κανονισμού (ΕΕ) 651/2014 και του Κανονισμού (ΕΕ) 702/2014 «Επιχείρηση θεωρείται κάθε οντότητα, ανεξάρτητα από τη νομική της μορφή, που ασκεί οικονομική δραστηριότητα. Σε αυτές περιλαμβάνονται ειδικότερα αυτοαπασχολούμενα άτομα και οικογενειακές επιχειρήσεις που ασκούν βιοτεχνική ή άλλη δραστηριότητα, καθώς και προσωπικές εταιρείες ή ενώσεις προσώπων που ασκούν τακτικά μια οικονομική δραστηριότητα».
16. Την από 20.10.2021 σύμφωνη γνώμη του Υπουργού Οικονομικών επί της εισήγησης για τον καθορισμό του τελικού ποσοστού της επιχορήγησης σε 50% για την αντιμετώπιση ζημιών των επιχειρήσεων και μη κερδοσκοπικού χαρακτήρα φορέων που επλήγησαν από τον σεισμό της 3ης Μαρτίου 2021.
17. Το υπ' αρ. 413584/22.10.2021 (O.E. 05.11.2021) έγγραφο του Γενικής Διεύθυνσης Ανάπτυξης της Περιφέρειας Θεσσαλίας.
18. Το υπό στοιχεία 111822 ΕΞ2021/14-09-2021 έγγραφο της Διεύθυνσης Χρηματοοικονομικής Πολιτικής της Γενικής Διεύθυνσης Οικονομικής Πολιτικής του Υπουργείου Οικονομικών (ΑΔΑ: ΨΦΛΘΗ-ΖΦ7).
19. Το υπό στοιχεία144613 ΕΞ2021/17.11.2021 έγγραφο της έγγραφο της Δ/νσης Χρηματοοικονομικής Πολιτικής του Υπουργείου Οικονομικών.
20. Το υπό στοιχεία 151046 ΕΞ2021/29.11.2021 έγγραφο του Τμήματος Κρατικών Ενισχύσεων της Διεύθυνσης Εποπτευόμενων Φορέων της Γενικής Διεύθυνσης Οικονομικών Υπηρεσιών του Υπουργείου Οικονομικών.
21. Την ανάγκη υποστήριξης των επιχειρήσεων που είναι εγκατεστημένες και λειτουργούν στην Περιφέρεια Θεσσαλίας και επλήγησαν από τον σεισμό της 3ης Μαρτίου 2021, ο οποίος προκάλεσε σημαντικές και εκτεταμένες ζημιές τόσο σε αριθμό πληγεισών επιχειρήσεων όσο και σε μέγεθος καταστροφής.
22. Την υπό στοιχεία 151860 ΕΞ2021/30.11.2021 εισήγηση της Διεύθυνσης Προϋπολογισμού και Δημοσιονομικών Αναφορών της Γενικής Διεύθυνσης Οικονομικών Υπηρεσιών του Υπουργείου Οικονομικών.
23. Το γεγονός ότι, από τις διατάξεις της παρούσας δεν προκαλείται επιπλέον δαπάνη στον κρατικό προϋπολογισμό πέραν της δαπάνης ύψους 804.067,12 ευρώ περίπου σε βάρος του Προϋπολογισμού Δημοσίων Επενδύσεων του Υπουργείου Οικονομικών (ΣΑΕ 051 ΚΩΔ. ΕΡΓΟΥ 2021ΣΕ05100001), η οποία καλύπτεται από την υπ' αρ. 91406/13.08.2021 απόφαση του Υφυπουργού Ανάπτυξης και Επενδύσεων. Μέρος της ανωτέρω δαπάνης ύψους 427.378,22 ευρώ περίπου, εμπίπτει στις διατάξεις του Κανονισμού (ΕΕ) αριθ. 651/2014 και δαπάνη ύψους 376.688,90 ευρώ περίπου εμπίπτει στις διατάξεις του Κανονισμού (ΕΕ) αριθ. 702/2014,
αποφασίζουμε:
Άρθρο 
μόνο
1. Παρέχεται επιχορήγηση για την αντιμετώπιση των ζημιών που προκλήθηκαν από τον σεισμό της 3ης Μαρτίου 2021 σε περιοχές της Περιφερειακής Ενότητας Λάρισας της Περιφέρειας Θεσσαλίας, οι οποίες έχουν οριοθετηθεί με τις υπό στοιχεία Δ.Α.Ε.Φ.Κ.-Κ.Ε./6350/Α325/ 11-03-2021 και ΔΑΕΦΚ-ΚΕ/9028/Α325/17-5-2021 κοινές αποφάσεις των Υπουργών Οικονομικών - Ανάπτυξης και Επενδύσεων - Εσωτερικών - Υποδομών και Μεταφορών, σύμφωνα με τις διατάξεις του άρθρου 7 του ν. 4797/2021 και των Κανονισμών (ΕΕ) αρ. 651/2014 και 702/2014.
2. Η επιχορήγηση παρέχεται για την αντιμετώπιση ζημιών των επιχειρήσεων οι οποίες έχουν καταγραφεί από την αρμόδια Επιτροπή Κρατικής Αρωγής της Περιφέρειας σύμφωνα με το υπό στοιχείο 17 έγγραφο του προοιμίου και καλύπτει στοιχεία ενεργητικού όπως κτιριακές εγκαταστάσεις, εξοπλισμό, πρώτες ύλες, εμπορεύματα, φορτηγά αυτοκίνητα δημόσιας και ιδιωτικής χρήσης, μέσα παραγωγής, συμπεριλαμβανομένου του εγγείου κεφαλαίου και αποθηκευμένα προϊόντα, τα οποία κατεγράφησαν ως κατεστραμμένα.
3. Η επιχορήγηση συνίσταται σε δωρεάν χρηματική ενίσχυση του Δημοσίου και είναι ίση με το 50% του συνόλου, της κατά περίπτωση εκτιμηθείσας ζημίας, από την αρμόδια Επιτροπή εντοπισμού, καταγραφής και αποτίμησης ζημιών της Περιφέρειας. Ειδικά για τις επιχειρήσεις οι οποίες έχουν ασφαλιστήριο συμβόλαιο, η επιχορήγηση συνίσταται σε δωρεάν χρηματική ενίσχυση του Δημοσίου και είναι ίση με το 50% του ποσού της εκτιμηθείσας ζημίας, από την αρμόδια Επιτροπή εντοπισμού, καταγραφής και αποτίμησης ζημιών της Περιφέρειας, το οποίο δεν καλύπτεται από το ασφαλιστήριο συμβόλαιο.
Σε περίπτωση που κατά την προσκόμιση των δικαιολογητικών της υπό στοιχεία 74617 ΕΞ 2021/23.6.2021 (Β' 2670) απόφασης προκύπτει ότι πρόκειται για μη κατά κύριο επάγγελμα αγρότη (κάτοχο αγροτικής εκμετάλλευσης), όπως αυτός προσδιορίζεται από το Μητρώο Αγροτών και Αγροτικών Εκμεταλλεύσεων (ΜΑΑΕ) του Υπουργείου Αγροτικής Ανάπτυξης και Τροφίμων, τότε η επιχορήγηση ανέρχεται στο 50% της ως άνω επιχορήγησης, ήτοι στο 25% του ποσού της εκτιμηθείσας ζημιάς.
Από το σύνολο της επιχορήγησης αφαιρείται τυχόν προκαταβολή που έχει λάβει ο δικαιούχος σύμφωνα με την υπό στοιχεία 65255/13.5.2022 (Β' 2414) απόφαση και την υπό στοιχεία 210/18.5.2022 (ΑΔΑ: 915ΔΗ-ΜΚΡ) εντολή πληρωμής.[footnoteRef:2] [2: Τροποποίηση A. 84611/2024 15.11.2024] 

4. Η επιχορήγηση καταβάλλεται εντός τεσσάρων (4) ετών από την ημερομηνία εκδήλωσης της θεομηνίας, σύμφωνα με την παρ. 3 του άρθρου 50 του Κανονισμού (ΕΕ) 651/2014 και την παρ. 4 του άρθρου 30 του Κανονισμού (ΕΕ) 702/2014.
5. Όταν η δικαιούχος ενιαία επιχείρηση λάβει συνολική επιχορήγηση άνω των ορίων που τίθενται στο άρθρο 9 του Κανονισμού (ΕΕ) 651/2014, του Κανονισμού (ΕΕ) 702/2014 το Τμήμα Κρατικών Ενισχύσεων της ΓΔΟΥ του Υπουργείου Οικονομικών δημοσιεύει τις πληροφορίες που αναφέρονται στο Παράρτημα III των εν λόγω Κανονισμών, σε εμπεριστατωμένο δικτυακό τόπο της Ευρωπαϊκής Επιτροπής για τις κρατικές ενισχύσεις (https://webgate.ec.europa.eu/competition/transparency/public/search/home/), για λόγους διαφάνειας, το αργότερο εντός έξι (6) μηνών από την ημερομηνία έγκρισης χορήγησής της, κατά τα προβλεπόμενα στην υποπαρ. Β11 του ν. 4152/2013.
6. Για την καταβολή της επιχορήγησης απαιτείται εντός προθεσμίας δύο μηνών από την έκδοση της παρούσης, η προσκόμιση των δικαιολογητικών της παρ. 1 του άρθρου 5 της υπό στοιχεία 74617 ΕΞ 2021/23-06-2021 (ΑΔΑ:68ΦΓΗ-ΧΟΨ) απόφασης του Υπουργού και του Υφυπουργού Οικονομικών (Β' 2670) στην αρμόδια Διεύθυνση της Γενικής Γραμματείας Οικονομικής Πολιτικής και την υπό στοιχεία 110065 ΕΞ 2021/10.9.2021 (ΑΔΑ: 654ΩΗ-ΔΧ0) τροποποίησή της (Β'4203).
7. Η βεβαίωση περί του ύψους των ζημιών παρέχεται από την αρμόδια Υπηρεσία της Περιφέρειας με βάση τις ζημιές που κατέγραψαν οι αρμόδιες επιτροπές. Από το ύψος της εκτιμηθείσας ζημίας αφαιρείται τυχόν ασφαλιστική αποζημίωση που έλαβε ή πρόκειται να λάβει ο δικαιούχος. Σε κάθε περίπτωση, για την καταβολή της επιχορήγησης απαιτείται η ολοκλήρωση του προσδιορισμού του ποσού της ζημίας που καλύπτεται από ασφαλιστήριο συμβόλαιο.
8. Μετά την ολοκλήρωση της επεξεργασίας και του ελέγχου των στοιχείων του φακέλου, ο φάκελος διαβιβάζεται από την αρμόδια Διεύθυνση της Γενικής Γραμματείας Οικονομικής Πολιτικής, στη Γενική Διεύθυνση Οικονομικών Υπηρεσιών (ΓΔΟΥ) του Υπουργείου Οικονομικών, συνοδευόμενος από την αναλυτική κατάσταση των πληγεισών επιχειρήσεων της παρ. 4 του άρθρου 5 της υπό στοιχεία 74617 ΕΞ 2021/23-06-2021 (ΑΔΑ:68ΦΓΗ-ΧΟΨ) απόφασης του Υπουργού και του Υφυπουργού Οικονομικών (Β' 2670), σε ηλεκτρονική μορφή.
9. Η ΓΔΟΥ προβαίνει σε εκκαθάριση και πληρωμή στους δικαιούχους του δικαιούμενου ποσού.
10. Κατά τα λοιπά εφαρμόζεται η υπό στοιχεία 74617 ΕΞ 2021/23-06-2021 (ΑΔΑ:68ΦΓΗ-ΧΟΨ) απόφαση του Υπουργού και του Υφυπουργού Οικονομικών (Β' 2670), όπως τροποποιήθηκε και ισχύει.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 2 Δεκεμβρίου 2021
Ο Υπουργός
ΧΡΗΣΤΟΣ ΣΤΑΪΚΟΥΡΑΣ
